## Zakon o pravnom položaju vjerskih zajednica

### NN 83/2002 (16.7.2002.), Zakon o pravnom položaju vjerskih zajednica

# HRVATSKI SABOR

1359

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O PRAVNOM POLOŽAJU VJERSKIH ZAJEDNICA

Proglašavam Zakon o pravnom položaju
vjerskih zajednica, koji je donio Hrvatski sabor na sjednici 4. srp­nja 2002.

Broj: 01-081-02-2643/2
Zagreb, 8. srp­nja 2002.

Predsjednik
Republike Hrvatske
**Stjepan Mesić,** v. r.

## ZAKON

### O PRAVNOM POLOŽAJU VJERSKIH ZAJEDNICA

I. TEMELJNE ODREDBE

Članak 1.

Crkva ili vjerska zajednica drukčijeg
naziva (u daljnjem tekstu: vjerska zajednica) u smislu ovoga Zakona je
zajednica fizič­kih osoba koje ostvaruju slobodu vjeroispovjedi jednakim javnim
obavljanjem vjerskih obreda i drugim očitovanjima svoje vjere (u daljnjem
tekstu: vjernici) upisana u Evidenciju vjerskih zajednica u Republici Hrvatskoj
(u daljnjem tekstu: Evidencija).

Članak 2.

Vjerske zajednice samostalno i slobodno
određuju unutarnju organizaciju; tijela upravljanja, njihovu hijerarhiju i
nadležnosti; tijela i osobe koje predstavljaju vjersku zajednicu i njene
organizacijske oblike; sadržaj i način očitovanja vjere; održavanje veza sa
svojom središnjicom i drugim vjerskim zajednicama; udru­živa­nje s drugim
vjerskim zajednicama; i druga pitanja svoga djelovanja u skladu s Ustavom
Republike Hrvatske.

Članak 3.

(1) Vjerska zajednica u promicanju vjere i
drugom svom dje­lo­vanju ne smije širiti netrpeljivost i predrasude prema
drugim vjerskim zajednicama i njihovim vjernicima ili drugim građa­ni­ma.

(2) Vjerska zajednica u promicanju vjere i
drugom djelovanju ne smije onemogućavati druge vjerske zajednice ili građane
bez vjerskog uvjerenja u slobodnom javnom očitovanju vjere ili drugog
uvjerenja.

Članak 4.

Vjerska zajednica ne smije djelovati sa
sadržajem i načinom obavljanja vjerskih obreda i drugih očitovanja vjere koji
su protivni pravnom poretku, javnom moralu ili na štetu života i zdravlja ili
drugih prava i sloboda njenih vjernika i drugih građana.

Članak 5.

(1) Vjerske zajednice koje djeluju kao
pravne osobe u Repub­lici Hrvatskoj na dan stupanja na snagu ovoga Zakona (u
daljnjem tekstu: postojeće vjerske zajednice) upisuju se u Evidenciju pod­no­­še­njem
prijave za upis.

(2) Zajednice vjernika koje na dan
stupanja na snagu ovoga Zakona ne djeluju kao vjerske zajednice ili koje će se
osnovati nakon dana stupanja na snagu ovoga Zakona (u daljnjem tekstu:
novoosnovane vjerske zajednice), upisuju se u Evidenciju podno­šenjem zahtjeva
za upis. Zahtjev za upis u Evidenciju mogu pod­nijeti one zajednice vjernika
koje su do dana podnošenja zahtjeva najmanje pet godina djelovale kao udruge s
pravnom osobnošću.

Članak 6.

(1) Evidenciju vodi ministarstvo nadležno
za poslove opće uprave (u daljnjem tekstu: Ministarstvo).

(2) U Evidenciju, pored vjerskih zajednica
mogu se upisati i njihovi organizacijski oblici za koje to zatraži vjerska
zajednica, te zajednice vjerskih zajednica, pod uvjetima i na način propisan
ovim Zakonom za upis postojećih vjerskih zajednica.

(3) Vjerske zajednice, njihovi
organizacijski oblici i zajednice vjerskih zajednica, neprofitne su pravne
osobe.

Članak 7.

(1) Ovim se Zakonom ne sprječava ili
ograničava osnivanje i djelovanje udruga s pravnom osobnošću ili bez pravne
osobnosti koje su fizičke osobe osnovale radi ostvarivanja svojih vjerskih
uvjerenja i slobode vjeroispovijedi.

(2) Udruge iz stavka 1. ovoga članka
nemaju položaj vjerskih zajednica i ne mogu stjecati i ostvarivati prava koja
prema odredbama ovoga Zakona ili drugih zakona imaju vjerske zajednice.

Članak 8.

(1) Vjerska zajednica u javnom djelovanju
uz naziv na hrvat­skom jeziku i latiničnom pismu može rabiti naziv na drugom
jeziku i pismu.

(2) Riječ »Hrvatska«, njene izvedenice,
kao i prijevodi istih, te grb i zastava Republike Hrvatske mogu se unijeti u
naziv i obilježja vjerske zajednice na način kojim se ističe ugled i
dostojanstvo Republike Hrvatske.

(3) Naziv i obilježja vjerske zajednice ne
smiju sadržavati službene nazive drugih država i njihova obilježja.

(4) Vjerska zajednica koja je prema pravu
vjerske zajednice dio vjerske zajednice sa sjedištem izvan područja Republike
Hrvatske može rabiti naziv te vjerske zajednice u svom nazivu.

(5) Naziv i obilježja vjerske zajednice ne
smiju biti istovjetni nazivu i obilježjima vjerske zajednice koja je ranije
upisana u Evidenciju.

Članak 9.

(1) Pitanja od zajedničkog interesa za
Republiku Hrvatsku i neku ili više vjerskih zajednica mogu se uređivati i
ugovorom kojeg sklapaju Vlada Republike Hrvatske i vjerska zajednica.

(2) Radi provedbe akata koji uređuju
odnose države i vjerskih zajednica, kao i drugih pitanja od značenja za položaj
i djelovanje vjerskih zajednica, Vlada Republike Hrvatske osniva Komisiju za
odnose s vjerskim zajednicama.

II. POSEBNE ODREDBE

a) Vjerski obredi

Članak 10.

(1) Vjerske zajednice slobodno obavljaju
vjerske obrede u svojim ili zakupljenim odnosno iznajmljenim zgradama ili
prostorijama koje prema posebnim propisima ispunjavaju uvjete za okup­ljanje većeg
broja osoba, te na otvorenim prostorima vjerskih objekata i na grobljima.

(2) Vjerski obredi mogu se obavljati i na
drugim otvorenim prostorima. Radi nesmetanog obavljanja vjerskog obreda, o mjes­tu
i vremenu vjerskog obreda vjerska zajednica obavijestit će nad­ležnu policijsku
upravu najkasnije 48 sati prije njegovog održa­vanja.

(3) Vjerske zajednice i sudionici vjerskog
obreda na otvorenom prostoru imaju prava i obveze koje imaju organizator i
sudionici javnog okupljanja prema propisima o javnom okupljanju.

b) Vjerske
škole i učilišta

Članak 11.

(1) Vjerske zajednice slobodne su, u
skladu sa zakonom, osnivati škole i učilišta bilo kojeg stupnja.

(2) Vjerske zajednice imaju pravo osnovati
i vjerske škole i vjerska učilišta bilo kojeg stupanja koji stječu pravnu
osobnost i pravo javnosti pod uvjetima i po postupku propisanim zakonom.

c) Nepovredivost prostora vjerskih
zajednica

Članak 12.

Zgrade i prostorije namijenjene obavljanju
vjerskih obreda nepovredive su, osim u slučajevima i pod uvjetima i na način
propisanim posebnim zakonom.

d) Vjerski odgoj i nastava vjeronauka u
odgojnim i obrazovnim ustanovama

Članak 13.

(1) Na traženje roditelja ili skrbnika u
ustanovama pred­školskog odgoja, program predškolskog odgoja sadrži vjerski
odgoj. Vjerski se odgoj ustrojava sukladno zakonu te ugovorom između vjerske
zajednice i Vlade Republike Hrvatske.

(2) Na traženje roditelja ili skrbnika učenika
mlađih od 15 godina te na osnovi zajedničke izjave roditelja, odnosno skrbnika
i učenika od 15 godina i starijih, u osnovnim školama i srednjim školama
ustrojava se nastava vjeronauka kao izbornog predmeta sukladno propisanom
nastavnom planu i programu te ugovorom između vjerske zajednice i Vlade
Republike Hrvatske.

(3)
Vjerski odgoj u ustanovama predškolskog odgoja i nastavu vjeronauka u osnovnim
i srednjim školama izvode osobe koje ispunjavaju uvjete utvrđene propisima i
ugovorima iz stavka 1. i 2. ovoga članka.

(4)
Ministarstvo nadležno za predškolski odgoj, osnovno školstvo i srednje
školstvo, na prijedlog vjerske zajednice, daje suglasnost na programe vjerskog
sadržaja koji se ostvaruju u ustanovama predškolskog odgoja, donosi plan i
program nastave vjeronauka u osnovnim školama i srednjim školama, te odobrava
udžbenike i didaktička sredstva.

(5)
Vjerski odgoj u ustanovama predškolskog odgoja i nastava vjeronauka u osnovnim
školama i srednjim školama odvojeni su od vjerskog odgoja i vjeronauka u
vjerskim zajednicama. Pod uvjetima iz stavka 1. i 2. ovoga članka djeca,
odnosno učenici imaju pravo sudjelovati u predškolskom odgoju, odnosno nastavi
vjeronauka bez obzira sudjeluju li u vjerskim aktivnostima koje se provode
izvan predškolskog odgoja, odnosno osnovnog i srednjoškolskog obrazovanja.

e) Dušobrižnička pomoć u zdravstvenim i
ustanovama socijalne skrbi

Članak 14.

Vjerskoj zajednici jamči se pravo na
dušobrižništvo vjernika koji se nalaze u zdravstvenim i ustanovama socijalne
skrbi. Način ostvarivanja ovog prava uredit će se ugovorom između vjerske
zajednice i osnivača ovih ustanova.

f) Dušobrižništvo u kaznionicama i
zatvorima

Članak 15.

Vjerskoj zajednici jamči se pravo na
dušobrižništvo njenih vjernika koji se nalaze u kaznionicama i zatvorima. Način
ostvarivanja ovog prava uredit će se ugovorom između vjerske zajednice i Vlade
Republike Hrvatske.

g) Dušobrižništvo pripadnika Oružanih
snaga i policije

Članak 16.

Vjerska zajednica ima pravo na dušobrižništvo
svojih vjernika pripadnika Oružanih snaga i policije, te drugih osoba stalno
zaposlenih u Oružanim snagama i policiji, i članova njihovih obitelji pod
uvjetima i na način uređen ugovorom s Vladom Republike Hrvatske.

h) Sredstva za djelovanje vjerskih
zajednica

Članak 17.

(1) Vjerska zajednica stječe sredstva:

– prihodima od svoje imovine,

– iz dobiti trgovačkih društava kojih su
imatelji dionica ili udjela,

– obavljanjem karitativne,
odgojno-obrazovne, kulturne, umjetničke ili druge opće korisne djelatnosti, te
prodajom vjerskih izdanja ili suvenira,

– od pružanja vjerskih usluga,

– od nasljedstva i darova,

– od dobrovoljnih priloga (u novcu,
uslugama ili radovima) fizičkih i pravnih osoba.

(2) Vjerskoj zajednici odobrit će se
sredstva iz državnog proračuna čija će se godišnja visina određivati ovisno o
vrsti i značaju njenih vjerskih objekata (kulturnom, povijesnom, umjet­ničkom i
sl.), te o djelovanju vjerske zajednice na odgojno-obrazovnom, socijalnom,
zdravstvenom i kulturnom području i nje­nom doprinosu nacionalnoj kulturi, kao
i humanitarnom i opće­korisnom djelovanju vjerske zajednice.

(3) Vjerskoj zajednici može se iz državnog
proračuna i proračuna jedinica lokalne samouprave i proračuna jedinica pod­ručne
(regionalne) samouprave dodijeljivati i namjenska potpora, osobito za izgradnju
i obnovu objekata vjerske zajednice.

(4) Vjerska zajednica podnosi nadležnom
tijelu obrazloženi zahtjev za dodjelu sredstava iz stavka 2. i 3. ovoga članka.

(5) Vjerska zajednica ne plaća porez na
promet nekretnina kada stječe vjerske objekte ili zemljište za izgradnju
vjerskih objekata bez obzira na način stjecanja ovih nekretnina.

(6) Vjerska zajednica ne plaća porez na
priloge koje joj daju građani i pravne osobe. Pravne i fizičke osobe ne plaćaju
porez na dobit, odnosno porez na dohodak do visine propisane Zakonom o porezu
na dobit i Zakonom o porezu na dohodak.

(7) Vjerska zajednica ne plaća carinu i
porez na predmete, koje prima od stranih vjerskih zajednica, te drugih stranih
pravnih i fizičkih osoba, koji vjerskoj zajednici, odnosno njenim sveće­nicima
i drugim vjerskim službenicima služe za obavljanje vjerskih poslova.

(8) Vjerska zajednica i njeni ustrojstveni
oblici koji su stekli pravnu osobnost upisom u Evidenciju za svoje obveze
odgovaraju svaki cijelom svojom imovinom, u skladu sa zakonom.

i) Socijalna prava
vjerskih službenika i polaznika vjerskih škola i učilišta

Članak 18.

(1) Svećenici i drugi vjerski službenici
vjerske zajednice ostva­ruju prava iz mirovinskog osiguranja, prava iz
zdravstvenog osiguranja i prava po osnovi socijalne skrbi sukladno posebnim
propisima.

(2) Radi obavljanja vjerskih poslova vjerska
zajednica može stupati u pravne odnose i sklapati ugovore o radu s vjerskim službenicima
i namještenicima. Vjerski službenici i namještenici s kojima je vjerska
zajednica sklopila ugovor o radu ostvaruju prava iz radnog odnosa i po osnovi
rada jednako kao i drugi zaposlenici.

(3) Redoviti polaznici vjerskih škola i
vjerskih učilišta za pripremanje svećenika i drugih vjerskih službenika
ostvaruju prava na zdravstvenu zaštitu, doplatak za djecu, mirovinsko i inva­lid­sko
osiguranje i prava socijalne skrbi, prava u javnom prometu, pod uvjetima i na
način kako ih ostvaruju polaznici javnih škola i učilišta.

j) Pristup vjerskih zajednica sredstvima
javnog priopćavanja

Članak 19.

Vjerska zajednica može obavljati
djelatnost javnog priopća­vanja sukladno posebnim propisima, te ima pravo
pristupa i sred­stvima javnog priopćavanja u vlasništvu Republike Hrvatske
sukladno sporazumu kojeg zaključuje s pravnim osobama koje obav­ljaju
djelatnost javnog priopćavanja.

III. EVIDENCIJA VJERSKIH ZAJEDNICA

a) Upis u Evidenciju

Članak 20.

Postojeće vjerske zajednice u prijavi za
upis u Evidenciju iskazuju sljedeće podatke:

– o nazivu vjerske zajednice,

– o sjedištu vjerske zajednice,

– o službi osobe ovlaštene za zastupanje
vjerske zajednice,

– o pečatu i štambilju, koje u svom
djelovanju rabi vjerska zajednica (dostavom otiska).

Članak 21.

(1) Novoosnovana vjerska zajednica upisuje
se u Evidenciju podnošenjem zahtjeva za upis koji sadrži podatke iz članka 20.
ovoga Zakona. Uz zahtjev za upis dostavljaju se:

– akt iz kojeg je vidljivo da vjerska
zajednica ima najmanje 500 vjernika,

– akt iz kojeg je vidljiv sadržaj i način
očitovanja vjere, obav­ljanja vjerskih obreda, područje i način djelovanja
vjerske zajednice,

– akt iz kojeg je vidljivo da je
novoosnovana vjerska zajednica kao zajednica vjernika prije podnošenja zahtjeva
bila upisana u registar udruga najmanje pet godina.

(2) Ako je novoosnovana vjerska zajednica
dio vjerske za­jednice sa sjedištem u inozemstvu prema pravu te vjerske
zajednice, zahtjevu za upis u Evidenciju mora priložiti suglasnost nadležnoga
središnjeg tijela vjerske zajednice sa sjedištem u inozemstvu.

Članak 22.

(1) Ministarstvo rješenjem o upisu vjerske
zajednice u Evidenciju utvrđuje:

– naziv i sjedište vjerske zajednice,

– datum upisa i evidencijski broj pod
kojim se vjerska zajednica upisuje u Evidenciju,

– utvrđenje da vjerska zajednica danom
upisa stječe svojstvo pravne osobe u smislu ovoga Zakona,

– službu osobe ovlaštene za zastupanje
vjerske zajednice.

(2) Odbit će se prijava, odnosno zahtjev
za upis u Evidenciju ako Ministarstvo ocijeni da su sadržaj i način obavljanja vjerskih
obreda i drugih očitovanja vjere protivni pravnom poretku, javnom moralu ili na
štetu života i zdravlja ili drugih prava i sloboda vjernika i drugih građana
ili ako nisu ispunjeni uvjeti iz članka 8. ovoga Zakona.

(3) Protiv rješenja o upisu ili odbijanju
upisa u Evidenciju može se pokrenuti upravni spor.

b) Brisanje iz Evidencije

Članak 23.

(1) Ministarstvo donosi rješenje o
brisanju vjerske zajednice iz Evidencije u sljedećim slučajevima:

– ako nadležno tijelo vjerske zajednice
donese odluku o njenom prestanku,

– ako tijelo sudbene vlasti pravomoćno
utvrdi da vjerska za­jednica svojim djelovanjem poziva ili potiče na vjersku,
nacionalnu ili rasnu mržnju ili drugi oblik nesnošljivosti među građa­nima
Republike Hrvatske,

– ako Ministarstvo u provođenju nadzora
nad djelovanjem vjerske zajednice utvrdi da su sadržaj i način obavljanja
vjerskih obreda i drugih očitovanja vjere protivni pravnom poretku, javnom
moralu ili na štetu života i zdravlja ili drugih prava i sloboda njenih
vjernika i drugih građana.

(2) Protiv rješenja o brisanju iz
Evidencije može se pokrenuti upravni spor.

Članak 24.

(1) U slučajevima prestanka vjerske
zajednice provodi se postupak njene likvidacije po postupku i na način propisan
za likvidaciju udruge.

(2) Nakon što se podmire dugovi vjerske
zajednice o njenoj preostaloj imovini odlučit će se na način određen aktima
vjerske zajednice. Ako aktima vjerske zajednice ništa nije određeno imovina
vjerske zajednice postaje vlasništvo Republike Hrvatske.

Članak 25.

(1) Ministarstvo obavlja nadzor nad provođenjem
ovoga Zakona.

(2) Nadležna ministarstva provode nadzor
nad djelovanjem vjerskih zajednica u područjima njihove nadležnosti.

Članak 26.

(1) Ministar nadležan za poslove opće
uprave pravilnikom propisuje obrasce i način vođenja Evidencije.

(2) Evidencija je javna.

(3) Vjerske zajednice dužne su prijaviti
radi upisa u Evidenciju svaku promjenu podataka iz članka 22. ovoga Zakona.

Članak 27.

Odredbe ovoga Zakona kojima su uređena
prava i obveze vjerskih zajednica odgovarajuće se primjenjuju na organizacijske
oblike vjerskih zajednica i zajednice vjerskih zajednica koji su upisani u
Evidenciju, te na njihov upis i brisanje iz Evidencije vjerskih zajednica.

Članak 28.

U pitanjima postupka upisa ili brisanja iz
Evidencije, koja nisu uređena ovim Zakonom, primjenjuju se odredbe Zakona o općem
upravnom postupku.

IV. PRIJELAZNE I ZAVRŠNE ODREDBE

Članak 29.

(1) Postojeće vjerske zajednice dužne su
prijavu podataka za upis u Evidenciju dostaviti Ministarstvu u roku od šest
mjeseci od dana stupanja na snagu pravilnika iz članka 26. stavka 1. ovoga
Zakona.

(2) Ako vjerske zajednice ne postupe u
skladu s odredbom stavka 1. ovoga članka ne mogu steći niti ostvarivati prava
koja imaju prema odredbama ovoga Zakona i drugih zakona.

Članak 30.

Nadležni će ministri donijeti u roku od
šest mjeseci od dana stupanja na snagu ovoga Zakona podzakonske propise, za
čije su donošenje ovlašteni prema odredbama ovoga Zakona.

Članak 31.

Danom stupanja na snagu ovoga Zakona
prestaje važiti Zakon o pravnom položaju vjerskih zajednica (»Narodne novine«,
br. 14/78. i 52/88.).

Članak 32.

Ovaj Zakon stupa na snagu osmoga dana od
dana objave u »Narodnim novinama«.

Klasa: 070-03/01-01/01
Zagreb, 4. srpnja 2002.

HRVATSKI
SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 83/2002-1359